กสิกรเปิดศึกรับบริหารความรวย
&#8220;กสิกร&#8221; ชูบริการที่ปรึกษาการเงินหวังขยายฐานลูกค้ารายย่อยจาก 9 ล้านราย เป็น 11 ล้านราย
1 ส.ค. 2555

“กสิกร” ชูบริการที่ปรึกษาการเงินหวังขยายฐานลูกค้ารายย่อยจาก 9 ล้านราย เป็น 11 ล้านราย 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า กลยุทธ์ธุรกิจรายย่อยของธนาคารในครึ่งปีหลัง จะหันมาสร้างจุดแข็งด้านการเป็นที่ปรึกษาทางการเงินเพื่อดึงดูดลูกค้า ผ่านบริการ KExpert ซึ่งเป็นบริการให้คำปรึกษาทางการเงินแบบตัวต่อตัวแก่ลูกค้ารายย่อยทุกรายโดยไม่มีค่าใช้จ่าย โดยเชื่อว่าบริการใหม่นี้จะช่วยขยายฐานลูกค้าในปีนี้เพิ่มขึ้นจาก 9 ล้านราย เป็น 11 ล้านราย 
ขณะนี้ธนาคารมีทีมงานผู้เชี่ยวชาญด้านการให้คำปรึกษากว่า 800 คน ที่ประจำอยู่ในสาขาทั่วประเทศ 
“บริการนี้ถือเป็นกลยุทธ์ใหม่และจะเป็นประสบการณ์ใหม่ของลูกค้ารายย่อย ซึ่งธนาคารใช้งบประมาณกว่า 100 ล้านบาท ฝึกอบรมเจ้าหน้าที่ 800 คน ให้เป็นผู้เชี่ยวชาญด้านการให้คำปรึกษาลูกค้ารายย่อย ซึ่งที่ผ่านมาต้องเป็นกลุ่มลูกค้าระดับบนจึงจะได้รับบริการรูปแบบนี้ โดยในระยะต่อไปจะเพิ่มทีมงานให้ครบ 2,000 คน” นายปกรณ์ กล่าว
นายปกรณ์ กล่าวว่า ขณะนี้ธุรกิจรายย่อยมีความเสี่ยงจะได้รับผลกระทบทางอ้อมจากวิกฤตการเงินยุโรปที่เริ่มมีผลต่อภาคส่งออกไทย อย่างไรก็ตาม การที่รัฐบาลมีนโยบายกระตุ้นการบริโภคภายในประเทศน่าจะยังทำให้เศรษฐกิจในปีนี้โตได้ 5% ธนาคารจึงมั่นใจว่า การเติบโตของธุรกิจในปีนี้จะเป็นไปตามเป้าหมาย 12% เงินฝากเติบโต 12% มีรายได้ค่าธรรมเนียมเติบโต 25% หรือ 1.7 หมื่นล้านบาท
สำหรับผลการดำเนินงานธุรกิจรายย่อยในครึ่งปีแรก ธนาคารมียอดรวมเงินฝากและกองทุนรวมแล้ว 1.91 ล้านล้านบาท เติบโตจากสิ้นปีที่แล้ว 8% แยกเป็นเงินฝากโต 7% กองทุนโต 11% ส่วนสินเชื่อมียอดรวม 2.7 แสนล้านบาท เติบโตขึ้น 6% แบ่งเป็นสินเชื่อบ้าน 1.9 แสนล้านบาท เติบโตขึ้น 5% สินเชื่อบัตรเครดิต 4.2 หมื่นล้านบาท สินเชื่อบุคคลอื่น 3.2 หมื่นล้านบาท เติบโต 18% โดยมีหนี้เสียต่ำแค่ 1.4%
ขณะที่รายได้จากค่าธรรมเนียมมียอดรวมกว่า 8,200 ล้านบาท เติบโต 25% จากผลิตภัณฑ์ประกัน 2,100 ล้านบาท ธุรกิจบัตรเครดิตและร้านค้ารับบัตรเครดิต 1,900 ล้านบาท และมีรายได้จากค่าธรรมเนียมจากบัตรเดบิตอีกกว่า 1,400 ล้านบาท เติบโต 18% โดยในครึ่งปีแรกมีการออกบัตรเดบิตใหม่กว่า 1.7 ล้านใบ